ប្រទេស​ថៃ​​​ថា ការ​ចរចា​សន្តិភាព​ជាមួយ​ក្រុម​ឧទ្ទាម​​កាន់​សាសនា​ឥស្លាម​កំពុង​បន្ដ​ បន្ទាប់​ពី​មាន​ការ​វាយ​ប្រហារ​សដ៏ធំ​មួយ​ពី​​ក្រុម​នេះ
BRN ដែលជា​ក្រុម​ឧទ្ទាម​មូស្លីម​ដ៏ធំ​បំផុត​របស់​ប្រទេស​ថៃ​បាន​អះអាង​ទទួល​ខុស​ត្រូវ​ចំពោះ​ការ​វាយ​ប្រហារ​ដោយ​គ្រាប់បែក និង​ការ​ដុត​បំផ្លាញ​ទ្រព្យសម្បត្តិ​កាលពី​យប់​ថ្ងៃ​អង្គារ​ទៅ​លើ​ហាង​ទំនិញ និង​ស្ថានីយ៍​ប្រេង​ឥន្ធនៈ​ចំនួន ១៧ កន្លែង ដែល​បាន​ធ្វើ​ឱ្យ​មនុស្ស​ម្នាក់​ស្លាប់​ និង​របួស​​ចំនួន ៧ នាក់។
ទីក្រុងបាងកក ប្រទេសថៃ — ប្រធានក្រុមអ្នកចរចារបស់រដ្ឋាភិបាលបាននិយាយកាលពីថ្ងៃព្រហស្បតិ៍ ទី ១៨ ខែសីហាថា ការវាយប្រហារដោយហិង្សាក្នុងពេលផ្ទួនគ្នាៗ ដែលបានអង្រួនភាគខាងត្បូងនៃប្រទេសថៃក្នុងពេលថ្មីៗនេះនឹងមិនធ្វើឱ្យប៉ះពាល់ដល់កិច្ចចរចាសន្តិភាព ឬការចរចាសម្រាប់បទឈប់បាញ់ដែលបានស្វែងរកជាយូរមកហើយជាមួយក្រុមបះបោរមូស្លីមនោះទេ។ យោធាថៃបាននិយាយថា ទីតាំងចំនួន ១៧ នៅទូទាំងខេត្តភាគខាងត្បូងបំផុតចំនួន ៣ របស់ប្រទេស គឺខេត្ត Pattani ខេត្ត Narathiwat និងខេត្ត Yala ត្រូវបានវាយប្រហារដោយគ្រាប់បែក និងការដុតបំផ្លាញជាបន្តបន្ទាប់នៅយប់ថ្ងៃអង្គារ និងព្រឹកព្រលឹមថ្ងៃពុធ ដែលភាគច្រើនជាហាងលក់រាយ និងស្ថានីយ៍ប្រេងឥន្ធនៈ។ អាជ្ញាធរនិយាយថា បុរសម្នាក់អាយុ ២១ ឆ្នាំរស់នៅក្នុងតំបន់នោះបានស្លាប់ក្នុងគ្រោះអគ្គិភ័យមួយដែលបានកើតឡើង ហើយមនុស្សចំនួន ៧ នាក់ផ្សេងទៀតបានរងរបួសស្រាល។ Barisan Revolusi Nasional ហៅកាត់ថា BRN ដែលជាក្រុមឧទ្ទាមមូស្លីមដ៏ធំបំផុតនៅក្នុងប្រទេសថៃ បានអះអាងទទួលខុសត្រូវចំពោះការវាយប្រហារនៅក្នុងសារបង្ហោះលើទំព័រហ្វេសប៊ុករបស់ខ្លួនកាលពីថ្ងៃព្រហស្បតិ៍ ទី ១៨ ខែសីហា និងបានសុំទោសចំពោះមរណភាពនេះ។ ក្រុមនេះបាននិយាយថា ខ្លួនជ្រើសរើសគោលដៅជានិមិត្តសញ្ញានៃមូលធននិយមថៃ ដែលខ្លួនបានស្តីបន្ទោសចំពោះការបំផ្លាញអាជីវកម្មរបស់សហគមន៍។ ការវាយប្រហារដែលកម្រមាននៅក្នុងទំហំនេះក្នុងរយៈពេលប៉ុន្មានឆ្នាំថ្មីៗនេះបានកើតឡើងចំពេលដែលមានការរីកចម្រើនតិចតួចនូវកិច្ចចរចាសន្តិភាពជាច្រើនឆ្នាំរវាងក្រុមឧទ្ទាម BRN និងក្រុមប្រឹក្សាសន្តិភាពរបស់រដ្ឋាភិបាល។ បន្ទាប់ពីមានការធ្លាក់ចុះយ៉ាងខ្លាំងនូវអំពើហិង្សានៅក្នុងខែបួស Ramadan របស់សាសនាឥស្លាមកាលពីដើមឆ្នាំនេះ ដែលសន្មតថាជាបទឈប់បាញ់គ្នាទៅវិញ ទៅមកដែលត្រូវបានរៀបចំទុកជាមុន ភាគីទាំងពីរបានយល់ព្រមចាប់ផ្តើមការចរចាលើបទឈប់បាញ់យូរអង្វែងមួយជាមួយនឹងយន្តការរួមមួយសម្រាប់ការស៊ើបអង្កេតចំពោះការបំពានលើការចោទប្រកាន់ណាមួយ។ លោកឧត្តមសេនីយ៍ Wanlop Rugsanaoh ដែលជាប្រធានក្រុមកិច្ចចរចាសន្តិភាពបានប្រាប់វីអូអេកាលពីថ្ងៃព្រហស្បតិ៍ ទី១៨ ខែសីហាថា ការវាយប្រហារចុងក្រោយបំផុតនឹងមិនធ្វើឱ្យប៉ះពាល់ដល់កិច្ចចរចាទាំងនោះឡើយ។ លោក Rugsanaoh បានថ្លែងតាមសារយ៉ាងដូច្នេះថា៖ «គណៈកម្មការចរចាសន្តិភាពសូមបញ្ជាក់ជាថ្មីថា ទោះស្ថិតក្នុងស្ថានភាពណាក៏ដោយ ក៏យើងនឹង រក្សាការប្តេជ្ញាចិត្តរបស់យើងដើម្បីឆ្ពោះទៅមុខតាមរយៈមធ្យោបាយសន្តិភាព ស្របតាមគោល នយោបាយរបស់រដ្ឋាភិបាលដើម្បីនាំមកនូវសុខសន្តិភាព និរន្តរភាព និងភាពសុខដុមរមនាដល់ ប្រជាពលរដ្ឋក្នុងតំបន់»។ លោកបានបន្ថែមថា៖ «កិច្ចសន្ទនាបន្ទាប់ត្រូវបានគ្រោងទុកជាបណ្តោះអាសន្នក្នុងរយៈពេល ១ ទៅ ២ ខែខាងមុខ ហើយវានឹងនៅបន្តធ្វើឡើង»។ លោកឧត្ដមសេនីយ៍ក៏បានបញ្ជាក់ផងដែរថា សំណើសុំឈប់បាញ់រយៈពេលពី ៣ ខែទៅ ៤ ខែជាមួយក្រុមឧទ្ទាម BRN «នឹងនៅតែស្ថិតក្នុងរបៀបវារៈនៃកិច្ចប្រជុំនេះ»។ ទោះជាយ៉ាងណាក៏ដោយ លោក Wanlop បានថ្កោលទោសចំពោះការវាយប្រហារនេះ។ លោកបានថ្លែងថា៖ «ការវាយប្រហារទាំងនេះមិនត្រឹមតែប៉ះពាល់ដល់ជីវភាពរស់នៅរបស់ប្រជាពលរដ្ឋ និងសេដ្ឋកិច្ចក្នុងតំបន់ប៉ុណ្ណោះទេ ប៉ុន្តែថែមទាំងផ្ដល់ផលប៉ះពាល់ជាអវិជ្ជមានលើបរិយាកាសសន្តិភាព និងការជឿទុកចិត្តដែលប្រជាជនមានទៅលើដំណើរការចរចាសន្តិភាពដែល បានរីកចម្រើនជាលំដាប់ផងដែរ»។ ក្រុមឧទ្ទាមនិងក្រុមសិទ្ធិមនុស្សក្នុងតំបន់បានចោទប្រកាន់រដ្ឋាភិបាលថាកំពុងព្យាយាមបំផ្លាញបេតិកភណ្ឌ Malay ម៉ូស្លីមជាប្រវត្តិសាស្ត្រនៅភាគខាងត្បូងប្រទេសថៃ ដែលជាកេរដំណែលរបស់ស្តេច Patani ដែលចក្រភពអង់គ្លេសប្រគល់ជូនស្តេចសៀមកាលពីឆ្នាំ ១៩០៩។ មនុស្សជាង ៧៣០០ នាក់ត្រូវបានសម្លាប់នៅក្នុងការប្រយុទ្ធគ្នាក្នុងគោលបំណងស្ដារឯករាជ្យភាពរបស់តំបន់នៅភាគខាងត្បូងចាប់តាំងពីអំពើហិង្សាបានផ្ទុះឡើងជាលើកចុងក្រោយបង្អស់ក្នុងឆ្នាំ ២០០៤ ហើយរដ្ឋាភិបាលបានដាក់ច្បាប់អាជ្ញាសឹកនៅក្នុងតំបន់នោះ។ នៅក្នុងអ្វីដែលគេជឿថាជាការវាយប្រហារដែលមានមនុស្សស្លាប់ច្រើនបំផុតចាប់តាំងពីពេលនោះមក ក្រុមបះបោរបានបាញ់សម្លាប់អ្នកស្ម័គ្រចិត្តការពារក្នុងតំបន់ចំនួន ១៥ នាក់កាលពីខែវិច្ឆិកា ឆ្នាំ ២០១៩។ លោក Srisompob Jitpiromsri សាស្ត្រាចារ្យនៅសាកលវិទ្យាល័យ Prince of Songkla ភាគខាងត្បូង ប្រទេសថៃ ដែលតាមដានការប្រយុទ្ធគ្នានិងកិច្ចចរចាសន្តិភាពនេះបាននិយាយថា នៅក្នុងទ្រង់ទ្រាយនិងទំហំនៃការវាយប្រហារដោយគ្រាប់បែក និងការដុតបំផ្លាញទ្រព្យសម្បត្តិកាលពីពេលថ្មីៗនេះគឺមានសភាពខ្លាំងក្លាជាងគេបំផុតក្នុងរយៈពេល ៥ ឆ្នាំមកនេះ។ ដោយមើលឃើញពីទំហំដ៏ធំនៃការវាយប្រហារនេះ លោក Srisompob បាននិយាយថា លោកជឿថា ក្រុមឧទ្ទាមBNR ក៏ចង់ផ្ញើសារទៅកាន់រដ្ឋាភិបាលផងដែរថាកិច្ចពិភាក្សាដំណើរការយឺតពេក។ លោកបន្តថា៖ «មានការជជែកគ្នា និងការខ្វែងគំនិតគ្នាច្រើនរវាងភាគីទាំងពីរ។ ពួកគេនឹងដោះស្រាយបញ្ហានេះនៅក្នុងដំណើរការចរចានេះ ប៉ុន្តែវានឹងត្រូវការពេលមួយរយៈ»។ លោកថ្លែងទៀតថា៖ «នេះជាសារមួយរបស់ក្រុមបះបោរដែលពួកគេចង់ពន្លឿនដំណើរការចរចានេះ»។ លោកបានបន្ថែមថា ការយកជនស៊ីវិលជាគោលដៅវាយប្រហារគឺដើម្បីបញ្ជាក់ថា ពួកឧទ្ទាមមានបំណងចង់រំឭកអ្នកស្រុកថា បុព្វហេតុរបស់ពួកបះបោរត្រូវការពេលវេលាយូរទៀតដើម្បីសម្រេចបាន។ លោក Srisompob បាននិយាយថា៖ «ក្នុងរយៈពេលប៉ុន្មានឆ្នាំថ្មីៗនេះ ... កម្រិតនៃអំពើហិង្សាបានធ្លាក់ចុះ ដូច្នេះមនុស្សកាន់តែច្រើនឡើងមានអារម្មណ៍ថា ... ការបះបោរបានបាត់ទៅហើយ»។ លោកបានបន្ថែមថា ការវាយប្រហារកាលពីពេលថ្មីៗនេះគឺ«ដើម្បីដាស់តឿនប្រជាជនថា ទេ នេះមិនមែនជាស្ថានភាពធម្មតានោះទេ នៅតែមានរឿងជាច្រើនទៀតដែលត្រូវដោះស្រាយនៅក្នុងជម្លោះនយោបាយនេះ»។ ក្រុមឧទ្ធាម BRN មិនបានឆ្លើយតបភ្លាមៗចំពោះសំណើសុំអត្ថាធិប្បាយតាមរយៈទំព័រហ្វេសប៊ុករបស់ខ្លួននោះទេ៕